Villu Jürjo

**Villu Jürjo** (12. november 1950 Türi – 1. august 2024 Viljandi) oli eesti luterlik vaimulik.

## Elulugu
Villu Jürjo lõpetas 1968. aastal Rakvere kaugõppekeskkooli eksternina, 1975. aastal EELK Usuteaduse Instituudi ja ordineeriti õpetajaks 5. oktoobril 1975. 1971–1975 oli ta kogudusetöö praktikal Saarde koguduses Elmar Salumaa juures. 

Jürjo töötas kirikuõpetajana 1975–1978 Häädemeeste ja Treimani ning 1978–1981 Võru koguduses. Aastatel 1981–1983 oli ta  ametist vabastatud okupatsioonivõimude korraldatud valimistel mitteosalemise pärast, sel ajal ta oli Pindi koguduses kirikuteener. 

Aastatel 1983–1984 oli Jürjo õpetaja Petseri Peetri koguduses, 1984–1995 Urvaste koguduses. Oli 1992–1994 EELK Konsistooriumi assessor ning 1991–1992 Võru praostkonna abipraost, 1992–1995 Võru praostkonna praost ja 1997–2000 Tartu abipraost. 

1995–2000 oli ta õpetaja Tartu Maarja koguduses, kus osales Tartu Maarja kogudusemaja taastamises. Oli Vara koguduse hooldajaõpetaja 1995–1998. 

1. juulist 2000 kuni 4. novembrini 2014 oli ta Narva Aleksandri koguduse õpetaja, samuti Viru praostkonna sinodi saadik. Oli EELK Kirikukogu saadik 1990–1994 ja 2001–2013, Agendakomisjoni liige 1988–1990. Ta oli ka SA Narva Aleksandri Kirik juhatuse esimees. Asutas Narva Aleksandri Kiriku muuseumi. 

Detsembris 2014 jäi ta emerituuri. Alates 2017. aastast jätkas ta kirikuvalitsuse otsusel teenimist Viljandi praostkonna vikaarõpetajana, aidates kaasa peamiselt oma kodukoguduse Viljandi Pauluse koguduse teenimisel. Sügisel 2023 määrati Jürjo Viljandi Pauluse koguduse õpetaja kohusetäitjaks kuni uue õpetaja leidmiseni. Alates 16. jaanuarist 2024 oli ta ka EELK Karksi Peetri koguduse hooldajaõpetaja. 

Villu Jürjo on osalenud Kraavi kiriku, Tartu Maarja kogudusemaja ja Narva Aleksandri Suurkiriku taastamises. Oli ajalehe Eesti Kirik peatoimetaja kt 1993–1994. 

Ta suri 73-aastaselt ja maeti 9. augustil 2024 Viljandi Pauluse kalmistule.

## Poliitiline tegevus
Jürjo on kuulunud Eesti Kristlik-Demokraatlikku Liitu, Isamaaliitu ja Keskerakonda (2000–2018).

Aastatel 1990–1991 oli ta Eesti NSV Ülemnõukogu ja selle presiidiumi liige, 1990–1992 Eesti Vabariigi Ülemnõukogu liige. 1990. aastal kuulus Jürjo pastor Harald Meri ja tema koduabilise Valve Kleini tapmise uurimise järelevalve parlamendi erikomisjoni.

## Teoseid
### Raamatud
Kirjutas Tartu Maarja koguduse ajaloost raamatu "Kodutu kogudus" (EELK Tartu Maarja kogudus. 1998).

Koos Sirje Simsoniga on ta kirjutanud raamatu "Viru praostkonna kirikud" (Logos. 2003). Ta on tõlkinud Michel Quoisti raamatu "Palved ristiteel" (Logos. 1993).

2009 kirjutas ja koostas raamatu "Mälestusi Narva luterlikest kirikutest" (EELK Narva Aleksandri kogudus. 2009), 2010 kirjutas ja koostas raamatu "Narva – kadunud kirikute linn" (EELK Narva Aleksandri kogudus. 2010). Kirjutas kahes keeles välja antud raamatu "Narva kui Ingeri vaimulik värav 1960tel aastatel" (Gjöll. 2014). 2017 oli raamatu "Viljandi Pauluse kirik 1866-2016" autor ja toimetuse kolleegiumi liige (Viljandi 2017).

### Artikleid
*"Eesti Töörahwa Kommuna terror Narvas 29.11.1918 – 18.01.1919" Kultuur ja Elu 1/ 2008. Lk 52–55
*"Salumaa sajand" Eesti Kirik, 18. märts 2008

## Tunnustus
*2002 Riigivapi IV klassi teenetemärk
*2002 Maarjamaa Altari III klassi orden
*2006 Riigivapi III klassi teenetemärk
*2010 EELK Teeneteristi III järk

## Isiklikku
Aastatel 1978–2000 oli ta abielus leedulanna Audronega, abielust sündis 3 poega ja 2 tütart. Alates 2000. aastast oli ta abielus Tuuliki Jürjoga.

## Viited

## Kirjandus
*Andrus Esko. "Kirikuõpetaja vahetas välja nii naise kui ka koguduse" Õhtuleht, 21. juuli 2000
*Teet Korsten. "Villu Jürjo: "Olla õigel momendil õiges kohas on kui auhind"" Põhjarannik, 27. mai 2006
*"Eesti Vabariik 90. Villu Jürjo. Eesti Vabariigi 90. sünnipäeva raames programmis "Ilus on maa" Jüri Nikolajev vestleb Narva Aleksandri Suurkiriku õpetaja Villu Jürjoga" ERR, 24. veebruar 2008

## Välislingid
*Haud Viljandi Pauluse kalmistul